ছেড়ে দেওয়া আসনে লড়বেন আবদুস সাত্তার!
নিজের ছেড়ে দেওয়া ব্রাহ্মণবাড়িয়া-২ আসনের উপনির্বাচনে বিএনপি চেয়ারপারসনের সাবেক উপদেষ্টা আবদুস সাত্তার ভূঁইয়া অংশ নিতে যাচ্ছেন। 







রোববার জেলা নির্বাচন কার্যালয় থেকে তার পক্ষে সাদ মোহাম্মদ রশিদ নামে এক ব্যক্তি মনোনয়নপত্র সংগ্রহ করেছেন। এ নিয়ে নানা আলোচনা ও সমালোচনা হচ্ছে। তবে এ ব্যাপারে আবদুস সাত্তারের বক্তব্য নেওয়া সম্ভব হয়নি।




জেলা নির্বাচন কর্মকর্তা জিল্লুর রহমান জানান, রোববার আবদুস সাত্তার ভূঁইয়ার পক্ষে তার ফুফা পরিচয়ে সাদ মোহাম্মদ রশিদ মনোনয়নপত্র নিয়েছেন। আগামী ১ ফেব্রুয়ারি এ উপনির্বাচন অনুষ্ঠিত হবে। ২০১৮ সালের নির্বাচনে ধানের শীষ প্রতীকে আবদুস সাত্তার বিজয়ী হয়েছিলেন। কিন্তু দলীয় সিদ্ধান্তে গত বছরের ১১ ডিসেম্বর তিনি সংসদ সদস্য পদ থেকে পদত্যাগ করেন। 
উপনির্বাচনে আবদুস সাত্তারের অংশগ্রহণ করা প্রসঙ্গে ব্রাহ্মণবাড়িয়া জেলা বিএনপির আহ্বায়ক জিল্লুর রহমান জিল্লু যুগান্তরকে বলেন, বিষয়টি তার জানা নেই। তবে ঘটনা সত্য হলে আমরা দলীয় ব্যবস্থা নেব।
জানা গেছে, ১৯৭৮ সালে বিএনপির সঙ্গে পথচলা শুরু করেন সরাইলের পাঁচবারের এমপি আব্দুস সাত্তার। জাতীয় সংসদ থেকে পদত্যাগের পর বৃহস্পতিবার বিএনপি চেয়ারপারসনের উপদেষ্টাসহ সব পদ থেকেও তিনি পদত্যাগ করেন।

নিজের ছেড়ে দেওয়া ব্রাহ্মণবাড়িয়া-২ আসনের উপনির্বাচনে বিএনপি চেয়ারপারসনের সাবেক উপদেষ্টা আবদুস সাত্তার ভূঁইয়া অংশ নিতে যাচ্ছেন।